Ryanair steek ses in pad oor geposeerde fotoEers moes ses personeellede van Ryanair kwansuis in Spanje op die vloer slaap en nou is hulle ontslaan weens dié foto, wat die laekostelugredery sê geposeer is. Foto: Twitter Die laekostelugredery Ryanair het ses van sy werknemers ontslaan nadat hulle ŉ foto geneem het waarin hulle kwansuis op die vloer van ŉ lughawe in Spanje slaap waar kajuitpersoneel weens ongure weer moes oornag. Die foto het op 14 Oktober aan die lig gekom nadat vlugte vanaf Porto in Portugal ontwrig is as gevolg van storm en talle vlugte na Malaga herlei moes word. Die foto is wild en wakker op sosiale media versprei, berig CNN. Veiligheidsbeeldmateriaal wat die redery daarna uitgereik het, wys hoe die personeellede regmaak om vir die foto op die vloer te gaan lê. Nadat dit geneem is, staan hulle op en stap weg. Ondanks die probleme weens die stormweer het niemand op die vloer geslaap nie, het Ryanair oor die foto gesê, berig die BBC. “Die bemanning het ŉ kort rukkie in die bemanningskamer deurgebring en is toe na ŉ BBP-sitkamer geskuif, en het die volgende dag na Porto teruggekeer,” het die lugredery gesê ná ŉ ophef oor die foto op sosiale media. Die afgelope week het Ryanair die ses se afdanking bevestig en gesê die foto en die mediaberigte daaroor het die maatskappy se aansien skade berokken en gelei tot “ŉ onherstelbare vertrouensbreuk met die ses werknemers”. ŉ Portugese vakbond, SNPVAC, het vroeër van Ryanair se weergawe van die gebeure verskil en beweer die bemanningslede is wel van 01:30 tot 06:00 die oggend sonder “die minimum rusgeriewe” gelaat. Die vakbond het beweer die werknemers het nie toegang tot kos, iets te drinke en selfs plek om te sit gehad nie omdat daar net agt sitplekke vir die bemanning beskikbaar was. SNPVAC het nietemin toegegee dat die personeellede om 06:00 na ŉ BBP-sitkamer geskuif is.